Virallinen lehti nro C 013 , 18/01/1999 s. 0141



KIRJALLINEN KYSYMYS E-2053/98 esittäjä(t): Elmar Brok (PPE) komissiolle (7. heinäkuuta 1998) Aihe: Villihanhien lepo- ja talvehtimiskannat Saksassa Villihanhien lepo- ja talvehtimiskannat ovat selvästi kasvaneet jo yli 20 vuoden ajan Saksassa ja muissa Euroopan maissa. Hanhien lukumäärä on kolmin- tai nelinkertaistunut, mikä johtuu pesimisalueita koskevien suojelumääräysten tiukentumisesta, muuttotapojen muuttumisesta, hyvästä ravintotilanteesta sekä jahdin osittaisesta rajoittamisesta. Saksan riistanhoitojärjestön (Deutscher Jagdschutz-Verband) arvioiden mukaan villihanhet aiheuttavat vuosittain Euroopan unionin maataloudelle vahinkoja 8-10 miljoonan Saksan markan arvosta. Taloudelliset ongelmat ja ympäristöongelmat, esim. luonnonkasvipopulaatioiden liikakäyttö, edellyttävät tällaisten villieläinkantojen koon säätelemistä. 1. Onko komissio tietoinen tästä asiasta vai onko komissiolla siitä erilainen näkemys? 2. Harkitseeko komissio toimia kantojen kasvun hillitsemiseksi? 3. Saksassa ja muissa Euroopan maissa on jo käytössä kansallinen järjestelmä villihanhia varten. Järjestelmän avulla pyritään ratkaisemaan villieläimistä, tässä tapauksessa villihanhista, johtuvia ongelmia. Pitääkö komissio tällaisten toimien tukemista ja avustamista mahdollisena? Komission jäsenen Ritt Bjerregaardinkomission puolesta antama vastaus (30. heinäkuuta 1998) 1. Komission tiedossa on, että hanhien lepo- ja talvehtimiskannat Euroopassa ovat merkittävästi kasvaneet viimeksi kuluneiden 20 vuoden aikana. Tämä ei kuitenkaan koske kaikkia lajeja. Useiden hanhilajien, mukaan lukien maailmanlaajuisesti uhanalaiset Anser erythropus ja Branta ruficollis, suojelutilanne on yhä epäsuotuisa. Sen vuoksi hanhikantojen kaikenlaisen sääntelyn on oltava sopusoinnussa lajien vaatimusten ja suojelutilanteen kanssa. 2. Jäsenvaltiot ovat vastuussa luonnonvaraisten lintukantojen sääntelystä luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) mukaisesti. Jäsenvaltiot voivat parhaiten hoitaa villihanhikantojen sääntelyn ottaen huomioon vaikutukset maanviljelykseen ja muihin seikkoihin. 3. Komissio suhtautuu myönteisesti siihen, että jäsenvaltiot kehittävät suunnitelmia, joiden pohjalta villihanhikantoja voitaisiin säilyttää ja säännellä samalla kun varmistetaan niiden suotuisa suojelutilanne. Komissio on tukenut eurooppalaisen toimintasuunnitelman kehittämistä tietyille uhanalaisille villihanhilajeille ympäristöalan rahoitusvälineen perustamisesta (Life) 15 päivänä heinäkuuta 1996 annetun asetuksen (ETY) 1973/92 muuttamisesta annetun neuvoston asetuksen (EY) 1404/96(2) mukaisesti. Ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) 2078/92(3) mukaisesti on mahdollista rohkaista maanviljelijöitä hoitamaan maataloustuotantoon käytettävää maata ympäristölle hyödyllisellä tavalla, ja villihanhien hyväksi on suunniteltu useita ohjelmia. On erityisiä toimia laidunmaiden ja tiettyjen peltokasvien viljelyn hoitamiseksi siten, että hanhet voivat talvehtia ja saada ravintonsa sadonkorjuussa yli jääneistä viljelykasveista. Maatalouden ympäristöohjelmissa ei kuitenkaan hyväksytä hanhien viljelijöille aiheuttamien satovahinkojen korvaamista. Maatalouden ympäristöohjelmia kehittävät alueelliset ja kansalliset viranomaiset ympäristöön liittyvien tarpeiden ja potentiaalin mukaisesti. (1) EYVL L 103, 25.4.1979. (2) EYVL L 181, 20.7.1996. (3) EYVL L 215, 30.7.1992.